b'\n_START_ARTICLE_\nAksel Schi\xc3\xb8tz\n_START_SECTION_\nL\xc3\xa6rer og sanger\n_START_PARAGRAPH_\nEfter studentereksamen (\xc3\x98regaard Gymnasium 1924) studerede Schi\xc3\xb8tz dansk og engelsk ved K\xc3\xb8benhavns Universitet og tog embedseksamen (cand. mag.) i januar 1930 med bifag i sang og p\xc3\xa6dagogik. Han blev samme sommer ansat som l\xc3\xa6rer ved Marie M\xc3\xb8rks Skole i Hiller\xc3\xb8d (1930-33), derefter p\xc3\xa5 Roskilde Katedralskole (1933-35), hvor han underviste i dansk , engelsk, tysk og musik. Fra 1935-38 l\xc3\xa6rer p\xc3\xa5 Vestre Borgerdydskole i K\xc3\xb8benhavn. Herefter s\xc3\xb8gte og fik han orlov fra skolev\xc3\xa6senet for helt og fuldt at hellige sig sin sangerkarriere. Han var da lige fyldt 32 \xc3\xa5r._NEWLINE_Schi\xc3\xb8tz havde fra sine tidligste \xc3\xa5r besk\xc3\xa6ftiget sig med musik og begyndte allerede i gymnasiet at synge tyske lieder og danske sange. Heri havde specielt sangl\xc3\xa6reren Hakon Andersen (ven og samarbejdspartner med Carl Nielsen) en stor andel. Fik privatundervisning hos sangp\xc3\xa6dagogen Agnete Zacharias (1889-1975), og hans naturlige stemmeanl\xc3\xa6g og flair gjorde ham til kirkesanger (Hellig\xc3\xa5ndskirken og Christiansborg Slotskirke). Han optr\xc3\xa5dte desuden ved mange koncerter af mere amat\xc3\xb8rm\xc3\xa6ssigt tilsnit. Som medlem af en terzet best\xc3\xa5ende af Schi\xc3\xb8tz, Agnete Zacharias og Sylvia Schierbeck sang han i 1930-32 i Radioen. Fik efterh\xc3\xa5nden flere solistpartier bl.a. ved koncerter med Studenter-Sangforeningen. Mogens W\xc3\xb6ldike fik stor betydning for Schi\xc3\xb8tz\'s karriere som medlem af de af W\xc3\xb6ldike grundlagte Palestrina-Kor og K\xc3\xb8benhavns Drenge- og Mandskor._NEWLINE_I sin tid i Roskilde var Schi\xc3\xb8tz medstifter (1934) og formand for Roskilde Jazzklub. Hans f\xc3\xb8rste pladeindspilninger er ogs\xc3\xa5 af moderne jazz-oratorier til skolebrug (1934-35). I 1935 optr\xc3\xa5dte han ogs\xc3\xa5 p\xc3\xa5 Det kgl. Teater ("St\xc3\xa6rekassen") med Thrymskvadet og Trompetkvadet af Bernhard Christensen, Herman D. Koppel og Sven M\xc3\xb8ller Kristensen._NEWLINE_Sin f\xc3\xb8rste selvst\xc3\xa6ndige sangaften gav han i Odd Fellow Pal\xc3\xa6ets lille sal (Kbh.) i oktober 1936.\n_START_SECTION_\nSygdom og undervisning\n_START_PARAGRAPH_\nAlting s\xc3\xa5 lysende ud, men en dag skete katastrofen. I september 1946 fik han konstateret en svulst p\xc3\xa5 h\xc3\xb8renerven (tumor acusticus), der blev opereret, men med f\xc3\xb8lelige skader p\xc3\xa5 stemmen og lammelse af h\xc3\xb8jre ansigtsside. Efter operationen i efter\xc3\xa5ret 1946 og en l\xc3\xa6ngere rekonvalescens sang Schi\xc3\xb8tz igen i K\xc3\xb8benhavn den 14. september 1948 i Odd Fellow Pal\xc3\xa6et en lied-aften, med danske sange og Schumanns Dichterliebe. Anmeldelserne var str\xc3\xa5lende og koncerten m\xc3\xa5tte gentages._NEWLINE_Derefter fulgte der invitation til at synge i Town Hall i New York med George Reeves ved klaveret (Die sch\xc3\xb6ne M\xc3\xbcllerin) i tre koncerter. Turen gik videre til Canada, hvor han i Montreal gav koncerter med John Newmark (Dichterliebe). Ved festspillene i Edinburgh (1949) gav han en selvst\xc3\xa6ndig koncert med Die sch\xc3\xb6ne M\xc3\xbcllerin. Og i januar 1952 var han p\xc3\xa5 en l\xc3\xa6ngere koncertturne i Nordafrika (Algier & Marokko), hvor han bl.a. medvirkede i Messias._NEWLINE_Allerede i december 1948 gik Schi\xc3\xb8tz i pladestudiet og indsang en r\xc3\xa6kke plader, hvoraf mange ikke blev publiceret, fordi den kunstneriske kvalitet ikke var i top. En lang r\xc3\xa6kke optagelser fra \xc3\xa5rene 1949-1960 er bevaret for eftertiden. Bl.a. fra Perpignan-festspillene i 1951 hvor Schi\xc3\xb8tz sang Beethovens An die ferne Geliebte og en Bach-kantate med Pablo Casals som dirigent. Desv\xc3\xa6rre er indspilningerne fra 1949 og efterf\xc3\xb8lgende \xc3\xa5r ikke overf\xc3\xb8rt til cd._NEWLINE_Danmark fandt ikke en stilling til Schi\xc3\xb8tz som sangp\xc3\xa6dagog, men fra 1955 til 1957 virkede han som professor ved University of Minnesota i Minneapolis, USA, i 1958-61 ved Royal Conservatory of Music i Toronto, i 1961-68 ved University of Colorado i Boulder, og fra 1. september 1968 indtil sin d\xc3\xb8d i 1975 ved Danmarks L\xc3\xa6rerh\xc3\xb8jskole i K\xc3\xb8benhavn, hvor der endelig blev oprettet et ekstraordin\xc3\xa6rt professorat til ham. Han blev ogs\xc3\xa5 Ridder af Dannebrog._NEWLINE_Aksel Schi\xc3\xb8tz blev bisat fra Vor Frue Kirke (Domkirken) i K\xc3\xb8benhavn den 24. april 1975 under stor offentlig bev\xc3\xa5genhed og deltagelse. K\xc3\xb8benhavns Drengekor (Mogens W\xc3\xb6ldike, dir.) sang og Else Paaske foredrog J. S. Bachs Komm s\xc3\xbcsser Tod ved h\xc3\xb8jtideligheden, der blev forrettet af domprovst Verner Hansen._NEWLINE_Schi\xc3\xb8tz ligger begravet p\xc3\xa5 kirkeg\xc3\xa5rden, R\xc3\xa5bjerg Kirke ved Skiveren p\xc3\xa5 Skagen, hvor familien havde sommerhus._NEWLINE_I sin nekrolog over Schi\xc3\xb8tz skriver Hansgeorg Lenz i Information "Han var som en naturlov for den danske sang. Selv hvad han her vitterligt aldrig har lagt stemme til, har man alligevel netop med den ligesom i \xc3\xb8rene og herudfra taget h\xc3\xb8jde for. At have h\xc3\xb8rt ham er en af de erfaringer, man kun g\xc3\xb8r \xc3\xa9n gang i sit liv. Alt efter ham m\xc3\xa5 finde sig i at blive m\xc3\xa5lt hermed. Endnu er der ingen, som ikke er blevet fundet for let" (Inf. 21.4.1975).'